|  |
| --- |
| *Директни плащания* |

**1**. **От днес, 07 октомври до 31 октомври 2019 г. земеделските стопани, представят документи, доказващи реализацията на мляко и животни по схемите за обвързана подкрепа за Кампания 2019.** Документите се представят в съответните областни дирекции на ДФ „Земеделие“ по постоянен адрес на кандидатите– физически лица или по адрес на управление на кандидатите- юридически лица или еднолични търговци. Документите за реализация на мляко и млечни продукти и животни трябва да са издадени в периода от 01 октомври 2018 г. до 30.септември.2019 г. Реализация на мляко, доказват земеделските стопани, които са заявили за подпомагане за Кампания 2019 една или повече от следните схеми: Схема за обвързано подпомагане за млечни крави, Схема за обвързано подпомагане за млечни крави под селекционен контрол, Схема за обвързано подпомагане за овце-майки и/или кози-майки под селекционен контрол- за животните от млечни породи и Схема за обвързано подпомагане на биволи. Реализация на пазара на животни доказват земеделските стопани, които са заявили за подпомагане една или повече от следните схеми: Схема за обвързано подпомагане за месодайни крави и/или юници, Схема за обвързано подпомагане за месодайни крави под селекционен контрол, Схема за обвързано подпомагане за овце-майки и/или кози-майки под селекционен контрол – от месодайни и комбинирани породи. От Кампания 2019 реализация на мляко и/или месо доказват и земеделските стопани отглеждащи автохтонни и застрашени от изчезване породи животни. Образците на документи за реализация са публикувани на електронната страница на ДФЗ на адрес: <http://www.dfz.bg/bg/dp-2014-2020/-2019/>.

**2**. **Повече от 30 хил. земеделски стопани, кандидати по схемите за директни плащания за Кампания 2018, при които е налице ставка на корекция (механизъм за финансова дисциплина) съгласно Регламент (ЕС) 1307/2013, получиха над 18,7 млн. лева**. В България, от 1 януари 2016 г. е приложим механизъм за финансова дисциплина, съгласно който, при необходимост, всички суми по схемите на директни плащания се намаляват с определен в европейското законодателство процент, ако субсидията надвишава левовата равностойност на 2 000 евро за конкретна кампания. Удържаните средства са предназначени за попълване на резерва за кризи в селскостопанския сектор. Поради неизползване на средства от 2017 г. натрупани в резерва за кризи, за всяка държава членка е определена сума за възстановяване. За България върнатите средства по механизма за финансова дисциплина възлизат на 9,587 млн. евро.

|  |  |
| --- | --- |
| *Визия за ОСП след 2020 г.* |  |

**3. Опростяване на контрола на трансакциите, като част от Предложението за Регламент за финансирането, управлението и мониторинга на ОСП (Хоризонтален регламент), беше обсъдено на заседанието на Работна група АГРИФИН на 02 октомври 2019 г. в Брюксел**. След дебатите от предишното заседание на 19 септември 2019 година, когато държавите членки изразиха различни позиции за степента на опростяване, все още не е постигнат компромисен текст по предложението. Предложеният от Председателството документ за обсъждане в рамките на работната група е в посока на още по-голямо опростяване, но запазване на текстовете за контрола в основния регламент. Това предложение беше подкрепено от голяма част от държавите членки, включително и от България. Друга част от делегациите изразиха противоположна позиция. Те подкрепиха заличаване на текстовете за контрола на трансакциите от Хоризонталния регламент, но същевременно поискаха да се запази правното основание за издаването на делегиран акт на Комисията, в случай на необходимост от прилагане на извънредни мерки. Председателството продължава да работи в посока за създаване на добра основа за компромис, по отворените за обсъждане текстове на проекта на Хоризонталния регламент.

**4**. **Номинираният за еврокомисар за земеделие и развитие на селските райони Януш Войчеховски се ангажира да разработи дългосрочна стратегия (2050 г.) за земеделието на ЕС, по време на изслушване пред членовете на ЕП, във вторник, 1 октомври в Брюксел.** Първият му приоритет ще бъде да работи с Европейския парламент и със Съвета за постигане на политическо споразумение относно Общата селскостопанска политика (ОСП). Той защити преразпределението на директните плащания за земеделските стопани. Заяви, че младите фермери също се нуждаят от повече подкрепа за преодоляване на препятствията, с които се сблъскват при навлизането в сектора като достъп до земя, кредити и други. По време на изслушването Януш Войчеховски отбеляза, че по-малко млади хора работят в земеделието, като са “загубени четири милиона фермери за десет години“, но в бъдеще очаква подобряване на ситуацията.Ангажира се да представи и Доклад за състоянието на селското стопанство в ЕС (брой земеделски стопани и стопанства, демографска ситуация, проблем с обновяването на поколенията и др.). По отношение на приноса на земеделието към изменението на климата и околната среда, кандидатът за член на Комисията заяви, че „ще се увери, че приносът на европейското земеделие в опазването на климата е амбициозен, справедлив и основан на доказателства“. В своето встъпително изказване, той отбеляза, че „зеленото земеделие е най-доброто решение“. Обеща да предостави подкрепа на земеделските стопани, които защитават околната среда и климата и подобряват стандартите за хуманно отношение към животните. Подчерта възможността за подкрепа, насочена към малките и средни земеделски стопани и най-вече към семейните стопанства. Подкрепи мерките за намаляване на употребата на определени пестициди. Потвърди, че Комисията ще представи предложение за преходни мерки между настоящата ОСП и бъдещата, която според него трябва да влезе в сила от началото на 2022 г. Януш Войцеховски се застъпи за „гъвкав подход“ по отношение на намалението на плащанията и ограничаването на помощта за големи стопанства, "за да могат държавите членки да вземат решение". В отговор на въпроси относно рисковете от ренационализация на ОСП, той заяви, че е „отворен за дискусии за намиране на решения“. Посочи, че според него ренационализацията не е решение. Що се отнася до бюджета на ОСП, кандидатът за член на Комисията подкрепи запазването на текущото ниво на бюджетни кредити и през периода 2021-2027 г. По отношение на хуманното отношение към животните, той подчерта, че е много важен въпрос за него и че в този контекст иска да подобри стандартите за гъстота на животните и да предвиди мерки в свиневъдните предприятия за по-добра защита на околната среда. Членовете на ЕП поискаха полския кандидат да предостави допълнителна информация по някои важни въпроси. Възможно е и второ изслушване на кандидата.

**5.** **Писмените отговори на** **Франс Тимерманс на въпроси на членовете на ЕП преди изслушването му, насрочено за 8 октомври, показват, че възнамерява да бъде „добър ръководител на зелената сделка“, която ще определи визията и стратегията на европейското земеделие през следващите десетилетия** **и е мотивиран да успее в това, което избраният президент г-жа фон дер Лайен е определила като абсолютен приоритет за бъдещата Комисия**. „Защитата на нашата планета и нашата споделена среда е определящата задача на нашето поколение. Това е спешно морално, човешко и политическо задължение, което европейците казаха, че искат техният съюз да изпълни.”, заявява Тимерманс. Като част от зелената сделка, той ще включи в законодателен акт целта за постигане на въглероден неутралитет до 2050 г. и е убеден, че това може да бъде договорено. „Законодателството ще определи дългосрочната посока за постигане на тази цел във всички политики на ЕС“, каза той. Подчерта, че за да се постигне въглероден неутралитет, целта на ЕС за 2030 г. трябва да бъде завишена до поне 50% намаление на емисиите и трябва да се предложи план за действие за постигане на целта за намаление на емисиите с 55% до 2021 г.

|  |  |
| --- | --- |
| *Още от ЕС и света* |  |

**6. Стартира информационна платформа за ползите от животновъдството.** В контекста, на силен натиск, дузина организации решиха на 25 септември да обединят силите си на равнище ЕС, за да съобщят истината за ефектите и приноса на европейския животновъден сектор. Европейският глас за животновъдство е разработил собствен онлайн информационен портал, за да провери точността на най-често правените изявления за животновъдството, потреблението и неговите ползи. „Нашият сектор поддържа голям брой работни места и индустрии, той допринася за кръговия подход в биоикономиката на ЕС, като същевременно осигурява стабилно и достъпно предлагане на достатъчно, безопасна и питателна храна, както и много други основни и странични продукти, необходими за здравословния начин на живот", обясняват кооперациите в ЕС и селскостопанските организации (Copa-Cogeca). Премахването на животновъдството от Европа би имало тежки последици, според 11-те организации, стоящи зад информационната платформа. Евродепутатите Александър Бернхубер (ЕНП, Австрия) и Жереми Десерл („Обнови Европа“, Франция), самите те фермери, подкрепиха стартирането на тази платформа: <https://meatthefacts.eu>